La Universitat de Primavera analitza les conseqüències de la pandèmia en dones i xiquetes
06 de maig 2021

![Imagen sin texto alternativo.](/media/kygprvo5/98-w-jornada-covid-mujeres-igualdad.jpg)  
  

La Universitat de Primavera de Sagunt organitza, en el marc de la seua segona edició, la jornada _Conseqüències de la pandèmia ‘Covid-19’ en dones i xiquetes_, un esdeveniment gratuït i obert al públic en general que comptarà amb la participació d'expertes en estudis de gènere i que han abordat com esta crisi evidencia la complexitat de les desigualtats entre dones i hòmens.

  

Esta jornada, que es podrà seguir tant de manera presencial com de manera virtual, se celebrarà el pròxim dia 20 de maig, dijous, en el Centre Cultural Mario Monreal i arrancarà a les 16.30 hores amb la taula inaugural per a donar pas després a una taula redona en la qual es tractaran diversos aspectes relacionats amb la temàtica.

  

La inauguració serà a càrrec de l'alcalde de Sagunt, Darío Moreno; la delegada del Govern a la Comunitat Valenciana, Gloria Calero; el vicerector de Projecció Territorial i Societat de la Universitat de València, Jorge Hermosilla; la vicerectora d'Igualtat, Diversitat i Sostenibilitat de la Universitat de València, Elena Martínez; la diputada delegada d'Inclusió Social i Educació de la Diputació Provincial de València, Empar Folgado; i la directora de l'oficina de Caixa Popular a Sagunt, Rosa Marín.

  

Tot seguit, a les 17.30 hores, començarà una taula redona que durarà hora i mitja i que moderarà la professora honorífica del Departament de Dret Constitucional, Ciència Política i de l'Administració de la Universitat de València, Julia Sevilla. En esta taula intervindran la professora del Departament de Sociologia i Antropologia Social de la Universitat de València, Empar Aguado, que parlarà sobre _El confinament com a laboratori: conciliació i corresponsabilitat en temps de pandèmia_; la professora del Departament de Sociologia i Antropologia Social i cap d'Iniciatives de Trajectòries Acadèmiques de la Universitat de València, Alicia Villar-Aguilés, qui abordarà la temàtica _La Covid-19 i les dones: indicadors socials_; la professora del Departament de Dret Civil i cap d'Iniciatives en matèria de prevenció de la violència masclista de la Universitat de València, Sonia Rodríguez, que farà una aproximació a les _Conseqüències per a dones i criatures víctimes de violència de gènere_; i la professora del Departament d'Economia Aplicada de la Universitat de València, Isabel Pla, qui dissertarà sobre _Teletreball i conciliació corresponsable en temps de Covid-19: propostes des de l'Economia Feminista_.

  

Aquelles persones interessades a assistir a la jornada podran formalitzar la seua inscripció a través de l'enllaç [http://projeccio.uv.es](http://projeccio.uv.es/), on també podran trobar més informació relativa a l'esdeveniment. Així mateix, les dos taules es podran seguir en línia a través de [mediauniweb.uv.es/universitatestacional](http://mediauniweb.uv.es/universitatestacional). A més a més, s'expedirà certificat d'assistència per a qui s'haja inscrit a la jornada i haja estat present.

  

La Universitat de València, a través del Vicerectorat de Projecció Territorial i Societat, i en col·laboració amb l'Ajuntament de Sagunt, a través del Departament d'Igualtat, la Diputació Provincial de València i Caixa Popular organitza la Universitat Estacional de Sagunt. Esta iniciativa constituïx una manera de buscar en el territori un punt de trobada entre docents, estudiants, professionals i la ciutadania en general tant de Sagunt com del seu entorn.

  

La Universitat Estacional s'emmarca dins dels Objectius de Desenvolupament Sostenible de les Nacions Unides, que recullen en la seua cinquena meta la igualtat i l'apoderament de les dones. En eixe sentit, el programa de l'edició d'enguany presenta, d'una banda, l'impacte de gènere d'esta crisi centrat en la violència masclista, les dificultats de les dones víctimes de violència de gènere en confinament així com la paradoxa del confinament i la necessitat de trencar l'aïllament i el silenci. També es presenten, d'altra banda, les evidències dels sistemes d'opressió i domini que travessen les dones i que particularment agreuja la situació de subordinació de les dones més vulnerables, igual que la necessitat de posar l'accent en les cures.

  

*   [](http://www.facebook.com/sharer.php?u=https://aytosagunto.es/va/actualitat/la-universitat-de-primavera-analitza-les-consequencies-de-la-pandemia-en-dones-i-xiquetes/ "Facebook")
*   [](http://twitter.com/share?url=https://aytosagunto.es/va/actualitat/la-universitat-de-primavera-analitza-les-consequencies-de-la-pandemia-en-dones-i-xiquetes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-universitat-de-primavera-analitza-les-consequencies-de-la-pandemia-en-dones-i-xiquetes/ "Linked In")
*   [](mailto:?body=https://aytosagunto.es/va/actualitat/la-universitat-de-primavera-analitza-les-consequencies-de-la-pandemia-en-dones-i-xiquetes/)